Soektog na SA’ners in Mosambiek duur voortArgieffoto: Pixabay.com ŉ Burgemeester van Limpopo is op pad na Mosambiek om die families van die vier Suid-Afrikaners by te staan wat die afgelope naweek in die see naby die Portugese Eilande vermis geraak het. Die vier was deel van ŉ groep vriende wat op 12 Januarie na Mosambiek gereis het om een van die vriende se verjaarsdag daar te gaan vier. Die tragiese voorval het op 14 Januarie plaasgevind. Die groep vriende het vermoedelik vanaf Maputo ŉ boot na die Portugese Eilande geneem en daar in die see geswem toe vier van hulle deur ŉ groot golf getref en onder die water verdwyn het. Die kantoor van die premier in Limpopo het die vermistes as Tjolo David Kaise, Mahlogonolo Mmatholo, Lesego Matsepe en Gregory Mfune geïdentifiseer. Mmatholo en Matsepe is van Groblersdal in Limpopo afkomstig, terwyl Kaise en Mfune onderskeidelik van Secunda en Bloemfontein afkomstig is. Vincent Rammupudu, Lesedi Mmotong, Basetsana Mogafe en Lefentse Mampuru wat saam met die vermistes in die see geswem het, is betyds deur Mosambiekse owerhede uit die water gered. “Die premier het Julia Mathebe, die burgemeester van die Elias Motsoaledi-munisipaliteit, en haar munisipale bestuurder ontplooi om na Mosambiek te reis en namens die Suid-Afrikaanse regering die families van die vermistes by te staan wat reeds na Mosambiek gereis het,” sê Kenny Mathivha, woordvoerder van premier Chupu Stanley Mathabatha. Ndivhuwo Mabaya, woordvoerder van die departement van internasionale betrekkinge en samewerking, sê minister Lindiwe Sisulu is vanoggend deur die konsulêre dienste ingelig oor die besonderhede van die voorval en die soektog wat tans aan die gang is. Mabaya sê Dirco werk saam met die Hoë Kommissie in Maputo om die vermiste persone se families te ondersteun. “Ons is deurentyd in verbinding met die hoë kommissaris terwyl die soek-en-reddingspogings aan die gang is en ons hou aan hoop dat hulle lewend gevind sal word,” sê hy. Hy het egter erken dat die vermoede tans is dat die vier jongmense verdrink het.